Elpriserne stiger, og nødvendige besparelser står i kø. Tirsdag kunne TV 2 fortælle , at tre af landets kommuner dropper skøjtebanerne til vinter. Men hvad med de nordjyske skøjtebaner? I Aalborg har skøjtebanen i midtbyen flere årtier på bagen, men om traditionen kommer til at fortsætte i år, er der tvivl om. 26. september skal skøjtebanens skæbne afgøres på et møde i Sundheds- og Kulturudvalget. På baggrund af en sagsfremstilling, der primært forholder sig til energiforbruget, skal politikerne tage stilling til, hvorvidt det bliver hvid jul på C.W. Obels Plads i år. Sagsfremstillingen offentliggøres i næste uge. Heller ingen garantier i Blokhus En anden nordjysk skøjtebane, der kan være på tynd is, er den nyere skøjtebane på torvet i Blokhus. Heller ikke her kan man være sikker på at kunne snøre skøjterne til vinter. - Vi har ikke taget nogen beslutning endnu. Vi er nødt til at regne på det, siger Martin Hjelm Pedersen, der er købmand i Blokhus og står bag skøjtebanen. Han fortæller, at de indtil videre er afventende, men hvis der bliver givet grønt lys til skøjtebanen, kan de hurtigt få sat den op. I Aalborg tager det tre til fire uger at sætte banen op.

Referat:
Det er uvist, om den traditionsrige skøjtebane på C.W. Obels Plads i Aalborg igen i år vil danne ramme om julestemningen.